  Туспуктэм: Надежда Максимова Ижкарын воргоронъёслэн но пиослэн хоръёссылэн но ансамбльёссылэн «Мужское певческое братство» X усьтэм огъяросси фестиваль-вожвылъяськонзы ортчиз. Ужрадэ Екатеринбургысь, Кировысь, Чайковскысь, Пермьысь, Набережные Челныысь, Тольяттиысь, Удмуртиысь коллективъёс пыриськизы, оглом 600-лэсь трос адями, ивортӥзы Калык творчествоя элькун юртын. Нош солэсь азьло Удмуртиын фестивальлэн люкетъёсыз радъяськизы. Шарканын ортчем ужрад сярысь ивортон ёросысь «Вестник» газетлэн «Инвис» ватсэтэзлэн корреспондентэз Надежда Максимова дасяз.  Искусствоосъя нылпи школалэн сцена вылаз Воткинскысь музыкально-педагогической колледжысь ансамбль, Воткинскысь Библиотечно-культурной центрысь «Забава» ансамбльысь пиосмуртъёслэн группазы, Як-Бодьяысь «Гармоника» ансамбль, Искусствоосъя нылпи элькун школаез йылпумъясьёслэн «Ингур» хорзы, академической жанрен кырӟанъя Г. И. Титов нимо 4-тӥ улосвылкуспо конкурсын вормисьёс потӥзы. Концертлэсь азьло Удмуртиысь калык артистлэн, РСФСР-ысь дано артистлэн, кырӟасьлэн но крезьгурасьлэн Григорий Титовлэн синпелетэз азе сяська керттэт понӥзы, буре вайизы дано улосчимес. Туспуктэм: Надежда Максимова Часлэсь ятыр кыстӥськись концерт кӧня ке минут кадь гинэ ортчиз. Котькудӥз быдэстэм кырӟан мугорез шымыръяз, юзыр-кезьыр карылӥз, сюлэмез бугыртӥз. Вань кырӟанъёсын шаермес, Россимес, вань калыкез, улонэз яратон, бадӟым оскон чузъяське. Тани кытын возисько патриотической мылкыдъёс. « Та ужрадэз туннэ герӟам улосчимес Григорий Титовез буре ваёнэн. Конкурс капчи ӧвӧл. Шаерамы кырӟась пиослэн, пиосмуртъёслэн ансамбльёссы, хоръёссы трос. Ваньзы кужмоесь. Соин ик нюръяськон но секытэн сётске. Жаляса верано луэ, Шаркан ёросын кырӟась пиослэн ансамбльёсы, группаоссы ӧвӧл. Та сцена вылын туннэ кырӟасьёс — "Мужское певческое братство" огъя российской фестивальлэн элькунысь зональной люкетаз вормисе потэмъёс. Табере соос кырӟалозы йылпумъян ужрадын » Валерий Митрофанов, «Мужское певческое братство» фестивалез кылдытӥсь Концертэ лыктэмъёс пӧлын вал Григорий Титовлэн огез сузэрезлэн нылыз. Екатерина Кудрина — ужысь ветеран, улэ Шаркан ёросысь Кельдышын гуртын. « Гени дядямес мон умой уг тодӥськы. Мӧйымыса ини выжыеныд тунсыкъяськыны кутскиськод. Кӧня ке аръёс талэсь азьло Иже но чортӥзы вал Гени дядямылы сӥзем ужрадэ. Ӧй мыны. Шарканын луоз шуыса тодӥ, ветлоно кариськи. Верало — туж но туж умой концерт. Вань коллективъёс паймытӥзы быгатонлыкенызы, куараосынызы. Шумпотӥськом, Валерий Яковлевич Митрофанов кадь адямиос утё Григорий Титов сярысь тодэ-ваёнъёсты кырӟанъёс пыр, люкало калыкез ужрадъёсы » Екатерина Кудрина, Григорий Титовлэн ӵыжы-выжыез Кырӟась воргоронъёслэн фестивальзы нырысьсэ 1995-тӥ арын ортчиз. Кичӧлтон сётӥз пиослэн «Ингур» капеллаенызы кивалтӥсь Валерий Митрофанов. Атыкай музъемез утисьлэн нуналзылы сӥзем ужрадын сцена вылэ потӥзы пиослэн но воргоронъёслэн куинь гинэ ансамбльзы. Арысь аре фестиваль паськытаз, 2001-тӥ арын тулыспалэ элькун конкурс улосвылкуспо инлык басьтӥз. Соку фестивале Казаньысь, Чебоксарысь, Пермьысь, Кировысь, Екатеринбургысь, Челябинскысь, Димитровградысь, Чайковскийысь, Набережные Челны городысь кырӟась пиос но воргоронъёс пыриськизы. Нош 2019-тӥ арын фестиваль калыккуспо инлыкен ортчиз. Тодэ вайытом, Шаркан черкогуртын РСФСР-ысь дано артистлы Григорий Титовлы синпелетэз 2023-тӥ арын сӥзьыл усьтӥзы. Тегъёс: Лулчеберет фестиваль кырӟан вожвылъяськон Шаркан Ижкар Удмуртия  